شەفەق نیوز/ وەرپرسیگ لە پارت دیموکرات
کوردستان، ئمڕوو جمعە، وت: هێزەیل پەکەکە لە ناوەند شەنگال نەکیشانەسەو، لەوەختیگ
ئۆپراسیۆنە هاوبەشەگان عراق لە زووان قسەکەرەگەی راگەیان چووڵبوین قەزاگە لە باڵە
چەکدارەگان، لە دویای رەسین رێککەفتنەگەی ناوبەین هەولێر و بەغداد ئەرا ئاست جیوەجیکردن.
قادر قاچاغ وەرپرس لق شەنگال لە پارت دیموکرات
کوردستان ئەرا ئاژانس شەفەق نیوز وت: جەنگاوەرەیل پەکەکە تەنیا لە سێ بارەگا کیشانەو،
ئەرا خەڵەتانن وە درچگنیان لە شەنگال، و راسیەگە لیوا نییە.
و ئاماژە کرد ک رێککەفتنەگە لەناوبەین حکومەت فیدڕاڵی
و حکومەت هەرێم کوردستان باس دەرکردن هێزەیل حەشد شەعبی و پەکەکە ئەرا ٥ کێلومەتر
لە دەیشت قەزای شەنگال کەێد، و داوای بەشداربوین نۆێنەر حکومەت هەرێم کوردستان وەگەرد
نۆێنەرەیل نەتەوە یەکگرتووەکان کرد چەودێری لە جیوەجیکردن رێککەفتنەگە بکەن.
وەرپرسەگە لە پارتی دووپاتکرد ک هێزەیل پێشمەرگە
هانە مەزار شەرەفدین لە بان کویەی شەنگال، وە فەرماندەیی قاسم شەشو ک هاتەو ئەرا ئەرکەگانی
دویای ئەوەگ پارت دیموکرات کوردستان وەرجە چەن رووژیگ رازی لە دەسکیشانەوەی لە پۆستەگەی
نەوی.
